IIG จับมือ SITHAI ยกระดับ “ERP” เสริมแกร่งธุรกิจยุคดิจิทัล
IIG จับมือ SITHAI รุกเพิ่มขีดความสามารถให้กับระบบวางแผนทรัพยากรองค์กร (ERP) ด้วย Oracle E-Business Suite (R12) หวังเสริมแกร่งธุรกิจ รองรับการเติบโตในอนาคต
9 ก.พ. 2565

นายสมชาย เมฆะสุวรรณโรจน์ ประธานเจ้าหน้าที่บริหาร บริษัท ไอแอนด์ไอ กรุ๊ป จำกัด ( มหาชน) หรือ IIG เปิดเผยว่า บริษัท ไอซีอี คอนซัลติ้ง จำกัด หรือ iCE ซึ่งเป็นบริษัทในเครือของ IIG ได้ทำการลงนามทำสัญญา (MOU) กับ บริษัท ศรีไทยซุปเปอร์แวร์ จำกัด (มหาชน) หรือ SITHAI เพื่อเพิ่มขีดความสามารถให้กับระบบวางแผนทรัพยากรองค์กร (ERP) ด้วย Oracle E-Business Suite (R12) ซึ่งจะช่วยเพิ่มศักยภาพด้านการแข่งขันในยุคเศรษฐกิจดิจิทัลมากขึ้น รวมทั้งรองรับการเติบโตที่สูงขึ้นให้กับ ศรีไทย ต่อไปในอนาคต
“บริษัทฯ มีความยินดี เป็นอย่างยิ่งที่คณะผู้บริหารของศรีไทยที่เชื่อมั่น และมอบความไว้ใจให้ ไอซีอี คอนซัลติ้ง ได้ร่วมงานในโครงการสำคัญครั้งนี้ โดยเราจะรวมทีมเป็นหนึ่งเดียวกับศรีไทย ทุ่มเททำงานอย่างเต็มกำลังความสามารถ เพื่อผลักดันโครงการนี้ให้สำเร็จลุล่วงตามเป้าหมายที่วางไว้ และเพื่อให้ศรีไทยเติบโตและแข่งขันได้ในยุคเศรษฐกิจดิจิทัล” นายสมชาย กล่าว 
ด้านนางสาวกาญจนา ลิ้มปัญญเลิศ กรรมการผู้จัดการ บริษัท ไอซีอี คอนซัลติ้ง จำกัด กล่าวว่า สำหรับโครงการนี้ บริษัทฯ จะเข้าไปทำงานร่วมกับศรีไทย เพื่อปรับปรุงกระบวนการทำงานที่ครอบคลุมระบบบัญชี การเงิน รวมถึงระบบ Supply chain ทั้งส่วนของผลิต การซื้อ การขาย และการจัดการสินค้าคงคลังทั้งหมด ลดกระบวนการทำงานที่ไม่ก่อให้เกิดคุณค่า ด้วยการนำแนวทางปฏิบัติที่ดีที่สุดของออราเคิลแอปพลิเคชันมาใช้ อีกทั้ง เพิ่มประสิทธิภาพในการลดต้นทุนและค่าใช้จ่าย รวมถึงความสามารถในการวิเคราะห์ต้นทุน ด้วยการนำข้อมูลที่มีความถูกต้องและมีคุณภาพเข้าสู่ระบบ เพื่อสร้างฐานข้อมูลที่มีคุณภาพ อันจะนำไปสู่การตัดสินใจที่ถูกต้องแม่นยำ และสร้างความเป็นเลิศด้านปฏิบัติการให้แก่ศรีไทย
ขณะเดียวกันนายสนั่น อังอุบลกุล ประธานกรรมการและกรรมการผู้จัดการ SITHAI กล่าวว่า ศรีไทย ได้ให้ความสำคัญกับการทำดิจิทัลทรานสฟอร์เมชันและได้ดำเนินการมาอย่างต่อเนื่องในช่วงหลายปีที่ผ่านมา โดยในปี 2565 นี้ ศรีไทย ได้มีการเพิ่มขีดความสามารถให้กับระบบวางแผนทรัพยากรองค์กร (ERP) เพื่อเพิ่มประสิทธิภาพในการผลิตและการดำเนินงาน การบริหาร Supply Chain แบบครบวงจร รวมถึง การลดต้นทุน ลดค่าใช้จ่าย พร้อมเพิ่มศักยภาพและความสามารถในการทำกำไร เพื่อการขับเคลื่อนองค์กรสู่ความยั่งยืนและก้าวขึ้นสู่การเป็นผู้นำในอุตสาหกรรมในอนาคต